### NN 85/2022 (22.7.2022.), Odluka o naknadi za razvoj trgovačkog društva Vodovod Korenica d.o.o.

Vodovod Korenica d.o.o.

1326

Na temelju čl. 23. Zakona o vodnim uslugama (»Narodne novine« 66/219) i čl. 52. – 58. Zakona o financiranju vodnoga gospodarstva (»Narodne novine« 153/09, 90/11, 56/13, 154/14, 119/15, 120/16, 127/16 i 66/19) te čl. 27. Odluke o izmjeni Izjave o osnivanju od 9. 11. 2017. godine, Skupština TD Vodovod Korenica d.o.o. na sjednici održanoj 15. srpnja 2022. donosi

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom Odlukom o naknadi za razvoj utvrđuje se obveza plaćanja naknade za razvoj na području nadležnosti javnog isporučitelja vodne usluge Vodovod Korenica d.o.o, Trg svetog Jurja 12, 53230 Korenica (u daljnjem tekstu: Isporučitelj) način obračuna, visina i obveznici plaćanja naknade za razvoj, korištenje prikupljenih sredstava te nadzor nad obračunom, naplatom i korištenjem sredstava prikupljenih iz naknade za razvoj.

Područje nadležnosti Isporučitelja obuhvaća područje Općine Plitvička Jezera.

Ova Odluka o naknadi za razvoj donosi se za razdoblje važenja Plana gradnje komunalnih vodnih građevina.

II. OBVEZA PLAĆANJA I NAČIN OBRAČUNA NAKNADE ZA RAZVOJ

Članak 2.

Obveznik naknade za razvoj je obveznik plaćanja cijene vodne usluge, uz koju se obračunava naknada za razvoj, na području nadležnosti Isporučitelja..

Osnovica naknade za razvoj je jedinica mjere isporučene vodne usluge javne vodoopskrbe odnosno jedan metar kubni (1 m3) isporučene vode.

Naknada za razvoj se obračunava putem računa za vodnu uslugu, na kojem se zasebno iskazuje.

III. VISINA NAKNADE ZA RAZVOJ

Članak 3.

Naknada za razvoj utvrđuje se u jednakoj visini na području nadležnosti Isporučitelja, i to u iznosu od:

- 1,50 kn/m3 za fizičke osobe

- 3,00 kn/m3 za pravne osobe.

Iznos naknade za razvoj predstavlja umnožak količine isporučene vode u m3 i iznosa naknade.

Naknada za razvoj je javno davanje na koje se ne obračunava porez na dodanu vrijednost.

IV. KORIŠTENJE PRIHODA OD NAKNADE ZA RAZVOJ

Članak 4.

Naknada za razvoj prihod je Isporučitelja.

Prihodi od naknade za razvoj će se koristiti za financiranje:

1. za sufinanciranje troškova izgradnje komunalnih vodnih i popratnih građevina u procesu obavljanja djelatnosti vodnih usluga na području Općine Plitvička Jezera.

2. za sufinanciranje izgradnje sustava javne vodoopskrbe i odvodnje na području Općine Plitvička Jezera.

3. za sufinanciranje izgradnje (rekonstrukcije i sanacije) mjesnih mreža na području Općine Plitvička Jezera.

4. za sufinanciranje izgradnje (rekonstrukcije i sanacije) magistralnih i glavnih cjevovoda i drugih građevina na području Općine Plitvička Jezera.

5. za izradu projektne i tehničke dokumentacije i troškove stručnog nadzora na području Općine Plitvička Jezera.

6. za rješavanje imovinsko-pravnih odnosa, otkup i uređenje zemljišta za izgradnju vodnih građevina, te radi zaštite izvorišta u zonama sanitarne zaštite na području Općine Plitvička Jezera.

7. gradnje ostalih komunalnih vodnih građevina sukladno planu gradnje komunalnih vodnih građevina na području Općine Plitvička Jezera.

8. otplate zajmova i kredita za gradnju komunalnih vodnih i popratnih građevina sukladno financijskom planu Isporučitelja.

V. NADZOR NAD OBRAČUNOM I NAPLATOM KORIŠTENJA SREDSTAVA PRIKUPLJENIH IZ NAKNADE ZA RAZVOJ

Članak 5.

Nadzor nad obračunom i naplatom naknade za razvoj provodi Jedinstveni upravni odjel Općine Plitvička Jezera.

Isporučitelj u svojim poslovnim knjigama vodi evidenciju o prikupljenoj naknadi za razvoj te Jedinstvenom upravnom odjelu Općine Plitvička Jezera dostavlja godišnje izvješće o obračunatim, naplaćenim te utrošenim sredstvima naknade za razvoj najkasnije do 30. lipnja tekuće godine za prethodnu godinu.

VI. PRIJELAZNE I ZAVRŠNE ODREDBE

Članak 6.

Ova Odluka stupa na snagu osmog dana od dana objave u »Narodnim novinama«.

Ova Odluka objavljuje se i na mrežnoj stranici Isporučitelja koji ju je dužan putem mrežne stranice držati dostupnom javnosti za cjelokupno vrijeme njezina važenja.

Isporučitelj je dužan ovu Odluku dostaviti u roku od 5 (pet) dana od njenog donošenja Vijeću za vodne usluge.

Stupanjem na snagu ove Odluke, prestaje važiti Odluka o cijeni vodnih usluga (urbroj: 2125/11-07-022/27-12-1 od 21. 12. 2021.godine) u dijelu koji je odnosi na naknadu za razvoj vodooprskrbe.

Urbroj: 2125-11-11-022/3-22-12
 Korenica, 15. srpnja 2022.

Predsjednik Skupštine
 Ante Kovač, v. r.